Návrh
    opatrení na zefektívnenie získavania a využívania štatistických údajov

Súčasný stav v získavaní a využívaní štatistických údajov

      V súlade so  základným poslaním poskytovať informácie o stave a vývoji ekonomiky a o sociálnom vývoji v Slovenskej republike Štatistický úrad SR každoročne organizuje a vykonáva   štatistické zisťovania na základe zákona SNR č. 322/1992 Zb. o štátnej štatistike v znení neskorších predpisov.

       Na základe tohoto zákona vykonávajú štatistické zisťovania aj ministerstvá a ostatné ústredné orgány štátnej správy SR. Tieto zisťovania sú pod gesciou Štatistického úradu SR pravidelne ročne zahŕňané do Programu štátnych štatistických zisťovaní (ďalej len Program), ktorý sa prerokováva v Slovenskej štatistickej rade, schvaľuje predsedom Štatistického úradu SR a následne vyhlasuje vyhláškou Štatistického úradu SR v Zbierke zákonov SR.

     Štatistický úrad SR má nad týmito zisťovaniami dohľad z hľadiska posúdenia spoločenskej dôležitosti a potrebnosti zavedenia, hospodárnosti a znižovania nákladnosti, nepripustenia duplicít medzi nimi tak, aby spravodajské jednotky neboli zaťažované nad únosnú mieru a z hľadiska zjednotenia metodiky sledovaných ukazovateľov a spôsobu získavania a spracovania štatistických údajov pre účely štátnej štatistiky.

     Funkcia koordinátora štatistických zisťovaní vykonávaných Štatistickým úradom SR, ministerstvami  a ostatnými ústrednými orgánmi štátnej správy SR umožňuje Štatistickému úradu SR hľadať a realizovať možnosti zefektívňovania štatistických zisťovaní zaradených do Programu, napr. zlučovaním niektorých obsahovo totožných štatistických zisťovaní do jedného, zrušením  štatistických zisťovaní, resp. modulov v zisťovaniach a následným zaradením týchto modulov, resp. ukazovateľov do iných obsahovo totožných zisťovaní. Tento proces prebieha na základe vzájomnej dohody so zainteresovanými ministerstvami a inými ústrednými orgánmi štátnej správy SR a smeruje k zefektívňovaniu štatistických zisťovaní.

      Touto činnosťou sa Štatistickému úradu SR podarilo v ostatných rokoch odstrániť nežiadúce duplicity v štátnych štatistických zisťovaniach a výrazne znížiť nákladnosť štatistických zisťovaní pri možnosti využívania získaných výstupov zo štatistických zisťovaní kooperujúcimi  rezortmi.

       Dôkazom toho je racionalizácia štatistických zisťovaní na úseku lesného hospodárstva v roku 1998, poľnohospodárstva, kultúry a dopravy v roku 1999 a vodného hospodárstva v roku 2000. Štatistický úrad SR bude naďalej v tejto činnosti pokračovať a hľadať nové možnosti racionalizácie  a zhospodárňovania štatistických zisťovaní zahrnutých do Programu.

      Vážnym problémom z pohľadu efektívneho využívania štatistických údajov však zostávajú štatistické zisťovania vykonávané na základe iných zákonov. Patria k nim zisťovania, ktoré vykonávajú ministerstvá, ostatné ústredné orgány štátnej správy SR a iné inštitúcie,  na ktoré sa vzťahuje spravodajská povinnosť z iných zákonov, napr. Ministerstvo financií SR zbiera na základe zákona o účtovníctve č. 563/1991 Zb. v znení neskorších predpisov Súvahu, Výkaz ziskov a strát, Výkaz o príjmoch a výdavkoch, Výkaz o majetku a záväzkoch, Daňové riaditeľstvo SR v zmysle zákona č. 511/1992 Zb. vykonáva zisťovanie  Štvrťročný prehľad o zrazených preddavkoch na daň a dani vyberanej osobitnou sadzbou z príjmov fyzických osôb  zo závislej činnosti a funkčných pôžitkov a Ročné hlásenie o vyúčtovaní dane z príjmov fyzických osôb zo závislej činnosti a funkčných pôžitkov za zdaňovacie obdobie.
Národný úrad práce zbiera  na základe  zákona 387/1996 Z. z. mesačne po 5. kalendárnom dni údaje o voľných pracovných miestach.
Ministerstvo výstavby  a regionálneho rozvoja SR na základe stavebného zákona určuje povinnosť hlásenia o stavebných povoleniach a hlásenia o začatí stavby a Ministerstvo životného prostredia SR na základe  zákona zbiera kolaudačné rozhodnutia.
Ministerstvo zdravotníctva SR v súlade so zákonom NR SR č. 277/1994 Z. z. o zdravotnej starostlivosti v znení neskorších predpisov zbiera hlásenia o vzniku, začatí činnosti a zmenách neštátnych zdravotníckych zariadení, Sociálna poisťovňa v zmysle zákona NR SR o Sociálnej poisťovni č. 274 /1994 Z. z. § 22 zbiera mesačný výkaz poistného na nemocenské a dôchodkové zabezpečenie,  dávok nemocenského poistenia a štátnych sociálnych dávok. Zdravotná poisťovňa v zmysle zákona č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov  zabezpečuje zisťovanie – Mesačný výkaz zamestnávateľa o výške poistného pre zdravotné poisťovne. 
Národná banka Slovenska na základe zákona o bankách zbiera výkazy o úveroch a vkladoch, úrokových mierach a cenných papieroch  a na základe ustanovení devízového zákona  zbiera ohlásenia o otvorení  a stave účtu v zahraničí a pod.

      Osobitným problémom zostávajú štatistické zisťovania vykonávané ministerstvami, ostatnými ústrednými orgánmi štátnej správy SR a inými inštitúciami bez spravodajskej povinnosti, pri realizácii ktorých sa neplní ohlasovacia povinnosť Štatistickému úradu SR v zmysle § 19 ods. 5 zákona SNR č. 322/1992 Zb. v znení neskorších predpisov.

        Tieto štatistické zisťovania a  iné administratívne informácie získavajú ministerstvá a ostatné ústredné orgány štátnej správy SR jednotlivo, neexistuje medzi nimi vzájomná koordinácia a nie je známy ani presný počet a obsah týchto zisťovaní. Je vysoká pravdepodobnosť, že v rámci týchto zisťovaní a vo vzťahu k zisťovaniam zahrnutých do Programu sa nachádza veľa duplicít. Ich získavanie je v súčasnosti nekoordinované  a v mnohých prípadoch financované zo štátneho rozpočtu pre dve, resp. viac rozpočtových kapitol.

       Okrem toho ministerstvá a ostatné ústredné orgány štátnej správy SR získavajú pre svoje potreby aj iné informácie potrebné pre aktualizáciu a vedenie registrov, ako sú register obyvateľstva, register organizácií, register motorových vozidiel a pod.
 
Využívanie týchto a ostatných údajov z administratívnych zdrojov pre štatistické účely  nesporne výrazne prispeje  k efektívnosti zberu a  využívania štatistických údajov tak z hľadiska respondentov,  ako aj z hľadiska  užívateľov štatistických údajov.

        V záujme efektívneho využívania administratívnych zdrojov údajov je nevyhnutné viesť verejne prístupnú evidenciu, koordinovať a usmerňovať ich tvorbu a výstupy  tak, aby:

a)	neboli duplicitné s inými štatistickými zisťovaniami
b)	nezaťažovali nad únosnú mieru spravodajské jednotky
c)	umožnili hľadať možnosti vylúčenia niektorých zisťovaní a ich  úplného nahradenia dátami z administratívnych zdrojov
d)	sa mohli zlúčiť niektoré zisťovania s rovnakým obsahom do jedného zisťovania, prípadne presunúť z jedného zisťovania do viacerých, bez ohľadu na to, ktorý rezort tieto zisťovania vykonáva
e)	sa metodika ich zostavovania viazala na  využívanie administratívnych zdrojov

 Návrh opatrení na zefektívnenie získavania a využívania štatistických údajov

      Návrh nižšie uvádzaných opatrení vychádza z odporúčaní formulovaných v analýze „Vyhodnotenie vytváraných informačných databáz v ministerstvách a ostatných ústredných orgánoch štátnej správy a identifikácia potrebnosti ich udržiavania a dopĺňania” schválenej na rokovaní vlády SR 23. mája 2001 a zo základných zásad nariadenia rady (ES) č. 322                  zo 17. februára 1997 o štatistike spoločenstva : 
- objektívny a nezávislý spôsob vypracovávania štatistík, ktorý nepodlieha tlakom politických a iných záujmových skupín, najmä pri výbere metód,  postupov  a definícií k dosiahnutiu stanovených cieľov
- zachytenie čo najpravdivejšieho obrazu skutočnosti
- vypracovávanie štatistík v súlade s definovanými požiadavkami určujúcimi oblasti, rozsah a časový rozmer sledovania
- optimálne využitie všetkých dostupných zdrojov pri minimálnej zaťaženosti spravodajských jednotiek
- ochrana údajov vzťahujúcich sa k individuálnej štatistickej jednotke získaných priamo pre štatistické účely alebo nepriamo z administratívnych zdrojov
- právo spravodajských jednotiek obdržať informácie o právnom východisku vykonávaných zisťovaní a o účeloch, pre ktoré sa údaje od nej požadujú

Vymedzenie pojmov pre účely navrhovaných opatrení:

Štátnou štatistikou sú činnosti, ktorých predmetom je získavanie, spracúvanie, poskytovanie a hodnotenie údajov a javov hromadnej povahy, zabezpečovanie ich porovnateľnosti na posudzovanie sociálno-ekonomického vývoja Slovenskej republiky a jeho ekologických súvislostí; ich súčasťou je aj zabezpečovanie medzinárodnej porovnateľnosti štatistických údajov.
Spravodajskou  jednotkou je právnická osoba alebo fyzická osoba, od ktorej sa požaduje poskytnutie údajov pre štátne štatistické zisťovania.
Spravodajskou povinnosťou je povinnosť  spravodajskej jednotky poskytnúť bezplatne, úplne, správne, pravdivo a v ustanovených termínoch údaje požadované štátnym štatistickým zisťovaním uvedeným v programe štátnych štatistických zisťovaní.
Štatistickým zisťovaním je získavanie údajov od spravodajských jednotiek na štatistické účely. Podľa periodicity sa štatistické zisťovanie delí na krátkodobé, dlhodobé a neperiodické štatistické zisťovanie.
Štatistickým údajom je údaj o skúmaných javoch a skutočnostiach získaný štatistickým zisťovaním.
Štatistickou informáciou je informácia sociálno-ekonomického, technického alebo ekologického charakteru, ktorá vznikla sumarizáciou dôverných údajov, ktorá neumožňuje priamu alebo nepriamu identifikáciu spravodajskej jednotky.
Štatistickým účelom je použitie štatistických údajov na číselný, slovný alebo grafický popis hromadných javov a procesov v spoločnosti, v hospodárstve a v životnom prostredí prostredníctvom štatistických informácií, obsahujúcich informácie o celku alebo jeho častiach.
Administratívnym zdrojom sú údaje z registrov a iné súbory informácií, ktoré boli získané, zhromaždené, spracované alebo uchované orgánmi verejnej moci alebo verejnoprávnymi inštitúciami, ktoré sú potrebné pre štátnu štatistiku.
Program zisťovaní určuje účel a využitie výsledkov štatistického zisťovania, vecnú a obsahovú charakteristiku, štatistické ukazovatele, vymedzenie spravodajských jednotiek, periodicitu a lehoty na poskytovanie štatistických údajov a stanovuje, ktorý orgán vykonáva štatistické zisťovania a zabezpečuje ich spracovanie.

A.  Opatrenia Štatistického úradu SR ako koordinátora

1.	Evidovať  všetky štatistické zisťovania,  administratívne zdroje údajov a iné databázy, ktoré vytvárajú ministerstvá, ostatné orgány štátnej správy SR a verejnoprávne inštitúcie. 

      Evidencia bude pozostávať zo zoznamov:
 
 -  štátnych štatistických zisťovaní zaradených do Programu štátnych  štatistických zisťovaní
 -  štatistických zisťovaní vykonávaných bez spravodajskej povinnosti
 -  štatistických zisťovaní, vykonávaných na základe iných zákonov
 -  administratívnych zdrojov údajov

v nasledovnej štruktúre:

-  názov štatistického zisťovania, resp. administratívneho zdroja
-  účel a využitie štatistického zisťovania, resp. administratívneho zdroja a jeho hlavný 
    užívateľ
-  právna norma, na základe ktorej sa údaje získavajú 
-  metóda štatistického zisťovania resp. administratívneho zdroja údajov
-  najdôležitejšie zisťované ukazovatele
-  spôsob techniky zberu údajov  
-  referenčné obdobie, periodicita zisťovania
-  termín a spôsob zverejnenia výstupných informácií (názov a edícia publikácie)
     -  okruh spravodajských jednotiek
     -  adresa správcu výstupných databáz
-  predpokladané náklady  na štatistické zisťovanie
-  návratnosť štatistických výkazov

Úloha: trvalá
Termín: od 1. 1. 2002

2.	Evidované štatistické zisťovania a administratívne zdroje údajov každoročne aktualizovať a vo forme zoznamov  vystavovať  na www stránke Štatistického úradu SR,  počnúc rokom 2002.

     Úloha: trvalá
     Termín: od 1. 1. 2002

3.	Na základe zdôvodnenia účelu a využívania štatistických zisťovaní a v nadväznosti na       nákladnosť získavania informácií určiť priority  ich realizácie pri dodržaní podmienky       vykonávať len tie zisťovania, ktoré sú zo spoločenského hľadiska dôležité a potrebné,       vykonávané bez duplicít s účelným využitím administratívnych zdrojov údajov.

      Úloha: trvalá
      Termín: od 1. 1. 2002

4.	Nahradzovať v čo najväčšej miere získavanie štatistických údajov od spravodajských       jednotiek údajmi z administratívnych zdrojov údajov ako aj z evidencií verejnej správy,      vykonávaných v zmysle právnych noriem a tým zabezpečiť postupné znižovanie       zaťaženosti   spravodajských jednotiek.

    Úloha: trvalá
    Termín: od 1. 1. 2002

5.	Koordinovať  proces zjednocovania metodického vymedzenia ukazovateľov, ich názvov a      obsahovej náplne  s možnosťou použitia jednotného systému zberu, spracovania a      prezentácie štatistických údajov tak, aby sa časti výstupov administratívnych údajov dali      využiť ako doplnok k iným štatistickým zisťovaniam, resp.  administratívnym zdrojom       údajov.

    Úloha: trvalá
    Termín: od 1. 1. 2002

6.	Vystaviť všetky celoštátne platné klasifikácie a číselníky vyhlásené prostredníctvom       opatrení Štatistického úradu SR v Zbierke zákonov SR na www stránke Štatistického   úradu SR.

    Úloha: trvalá
    Termín: priebežne

7.	Kontrolovať dodržiavanie termínov spracovania štatistických zisťovaní a  zverejňovania výsledkov. Vyhodnocovať úspešnosť každého  štatistického zisťovania mierou odpovedí  spravodajských jednotiek.  Na tomto základe zastaviť opakovane neúspešné štatistické  zisťovania. 

     Úloha: trvalá
     Termín: od 1. 1. 2002

8.	Na základe evidencií štatistických zisťovaní a ostatných dostupných administratívnych zdrojov vedených a udržiavaných v Slovenskej republike stanoviť pravidlá vzájomnej  výmeny štatistických údajov, vrátane ochrany ich dôvernosti medzi  ministerstvami a ostatnými ústrednými orgánmi  štátnej správy SR  a vyhlasovať ich všeobecne záväzným právnym predpisom  Štatistického úradu SR v Zbierke zákonov  SR.
 
     Úloha: trvalá
     Termín: do 30. 11. predchádzajúceho roka

 9. Využívať médiá na informačnú kampaň o štatistických zisťovaniach s cieľom  dosiahnuť pozitívny postoj  spravodajských jednotiek k plneniu spravodajskej povinnosti.

     Úloha: trvalá
     Termín: od 1. 1. 2002

10. Zintenzívniť spoluprácu s ministerstvami a ostatnými ústrednými orgánmi štátnej správy        SR aj v oblasti analytickej činnosti, pri vydávaní štatistických ročeniek a štatistických         publikácií. Pri schvaľovaní jednotlivých štatistických zisťovaní dôsledne trvať na          uvádzaní a dodržiavaní spôsobu a formy poskytovania získaných štatistických informácií.

      Úloha: trvalá
       Termín: od 1. 1. 2002

11. Zvážiť rozšírenie  zloženia Slovenskej štatistickej rady o zástupcov všetkých ministerstiev,  ústredných orgánov štátnej správy SR, a verejnoprávnych inštitúcií, ktoré vykonávajú štátne štatistické zisťovania, štatistické  zisťovania na základe iných zákonov a disponujú  rozsiahlymi súbormi administratívnych údajov, pre plynulé vykonávanie koordinácie s cieľom efektívnejšieho získavania a využívania všetkých štatistických zisťovaní a administratívnych  zdrojov údajov.

      Termín: 1. polrok 2002

B. Opatrenia ministerstiev a  ostatných ústredných orgánov štátnej správy SR  

  1.  Pravidelne poskytovať  Štatistickému úradu SR podklady pre evidenciu  štatistických  
       zisťovaní a administratívnych zdrojov údajov, vrátane vzorov   nosičov   štatistických  
       údajov  (štatistické  formuláre, dotazníky, hlásenia a pod.).

       Úloha: trvalá
       Termín: od 1. 1. 2002

  2. Vytvárať podmienky pre umožnenie prístupu užívateľov k údajom zo štatistických        zisťovaní a administratívnych zdrojov údajov v súlade s trendmi vývoja informačných a        komunikačných technológií v ministerstvách a ostatných ústredných orgánoch štátnej        správy SR. 

       Úloha: trvalá
     Termín: od 1. 1. 2002

  3. Dôsledne plniť oznamovaciu povinnosť o zavedení štatistického zisťovania bez spra-vodajskej povinnosti vyplývajúcu zo zákona o štátnej štatistike.

     Úloha: trvalá
       Termín: od 1. 1. 2002

  4. Na identifikáciu spravodajských jednotiek povinne používať identifikačné číslo organizácie   (IČO) aj v prípadoch keď sú  v informačných systémoch identifikované podľa iného identifikačného kľúča.

      Úloha: trvalá
      Termín: od 1. 1. 2002

  5. Pre potrebu aktualizácie záznamov štatistických jednotiek vedených v registroch Štatistic-kého úradu SR sprístupniť registrové údaje vedené ostatnými ústrednými orgánmi štátnej správy SR, najmä  Ministerstvom financií  SR, Ministerstvom vnútra SR a Ministerstvom spravodlivosti SR.

      Úloha: trvalá
      Termín: od 1. 1. 2002

6. Pri vymedzovaní okruhov spravodajských jednotiek prioritne používať pre všetky štatistické zisťovania register organizácií, ktorý vedie v aktuálnom stave Štatistický úrad  SR.

      Úloha: trvalá
      Termín: od 1. 1. 2002

   7. Prehodnotiť periodicitu vykonávaných štatistických zisťovaní za účelom zváženia možnosti prechodu k zisťovaniam s nižšou periodicitou.

      Úloha: trvalá
      Termín: od 1. 1. 2002

8. Venovať zvýšenú pozornosť realizácii výberových štatistických zisťovaní a  kvalifikovaných dopočtov s využitím doteraz získaných pozitívnych skúseností  v ministerstvách a ostatných ústredných orgánoch štátnej správy SR.

      Úloha: trvalá
      Termín: od 1. 1. 2002

   9. Spolupracovať so Štatistickým úradom  SR  pri harmonizácii  v oblasti  metodiky, ob-sahovej náplne ukazovateľov, spracovania a prezentácie výsledkov  štatistických           zisťovaní. V nadväznosti na potrebu medzinárodných porovnávaní používať len klasifikácie a  číselníky vyhlásené Štatistickým úradom SR.

       Úloha: trvalá
       Termín: od 1. 1. 2002

 10. Vytvoriť  potrebné technické,  softvérové a personálne posilnenie štatistických  úsekov v nadväznosti na rastúce požiadavky medzinárodných organizácií, najmä Eurostat-u, OECD, UNESCO, ILO, FAO, WHO, MMF, IEA a WTO na poskytovanie štatistických údajov za Slovenskú republiku.

      Úloha: trvalá
      Termín: od 1. 1. 2002

11. Vo zvýšenej miere využívať doterajšie pozitívne skúsenosti pre rozširovanie  elektronického zberu vstupných  štatistických údajov  prostredníctvom elektronických nosičov a internetu. 
             
       Úloha: trvalá
       Termín: od 1. 1. 2002

12. Poskytovať podnikateľskej i nepodnikateľskej sfére  informácie o dôležitosti a právnom základe vykonávaných  zisťovaní, ako aj o účeloch, pre ktoré sa od nej požadujú.

       Úloha: trvalá
       Termín: od 1. 1. 2002